Be to, valstybės narės informavo Komisiją apie nuostatų dėl vairavimo trukmių, pertraukų ir poilsio laiko taikymo išimtis pagal Reglamento (EB) Nr. 561/2006 13 straipsnį. Atnaujintas išimčių sąrašas įtrauktas į pridedamą dokumentą ir pateiktas Komisijos svetainėje.

Reglamento (EB) Nr. 561/2006 17 straipsnyje reikalaujama, kad valstybės narės kas dvejus metus Komisijai teiktų būtiną informaciją, kad ši galėtų parengti ataskaitą apie to reglamento taikymą bei pasiekimus susijusiose srityse. Direktyvos 2002/15/EB 13 straipsnyje numatoma, kad valstybės narės turėtų informuoti Komisiją apie direktyvos įgyvendinimą, pateikdamos darbdavių ir darbuotojų nuomonę. Direktyvos 2002/15/EB ir Reglamento (EB) Nr. 561/2006 taikymo ataskaitas galima pateikti vienu dokumentu, kadangi abiejuose teisės aktuose numatytas tas pats dvejų metų ataskaitinis laikotarpis ir nustatytos papildomos taisyklės profesionaliems vairuotojams, besiverčiantiems prekių ar keleivių vežimu.

2 diagrama. Procentinė kiekvienoje valstybėje narėje patikrintų darbo dienų dalis

Dėl patikrinimų rūšies Direktyvos 2006/22/EB 2 straipsnyje yra nustatytas patikrinimų kelyje skaičiaus (pagal tikrintinas darbo dienas) ir patikrinimų įmonėse skaičiaus santykis: jis turėtų sudaryti atitinkamai ne mažiau kaip 30 proc. ir 50 proc. Reikėtų pabrėžti, kad pagal Direktyvos 2006/22/EB 2 straipsnį šis santykis apskaičiuojamas remiantis kiekvienos valstybės narės faktiškai atliktų patikrinimų skaičiumi, o ne mažiausiu tikrintinų darbo dienų skaičiumi. Vis dėlto dabartiniu ataskaitiniu laikotarpiu didžioji dalis patikrinimų yra atlikti kelyje. Vidutiniškai 77 proc. visų patikrinimų buvo atlikti kelyje, ir tai rodo nežymų pagerėjimą, palyginti su 80 proc. dydžiu ankstesniu ataskaitiniu laikotarpiu. Nustatytos patikrinimų kelyje ribos (30 proc.) nepasiekė tik Airija.

1.1 Patikrinimai kelyje

20132014 m. laikotarpiu per patikrinimus kelyje iš viso patikrinta daugiau kaip 6,6 mln. transporto priemonių ir maždaug 7,4 mln. vairuotojų. Šios vertės sumažėjo atitinkamai 23,9 proc. ir 15 proc., palyginti su ankstesniu ataskaitiniu laikotarpiu. Tai rodo, kad ankstesnėse ataskaitose pastebėta mažėjimo tendencija išlieka. Patikrintų vairuotojų skaičius didesnis už transporto priemonių skaičių dėl dviejų priežasčių: transporto priemonėje dirbama su porininku, be to, nėra Danijos duomenų apie kelyje patikrintas transporto priemones.

Absoliutus kelyje patikrintų vairuotojų skaičius sumažėjo 15 proc., tačiau įmonėse patikrintų vairuotojų skaičius atitinkamai nepadidėjo. Todėl bendras kelyje ir įmonėse patikrintų vairuotojų skaičius sumažėjo 13 proc.

Valstybės narės daugiausia tikrino nacionalines transporto priemones ir vairuotojus – atitinkamai 65 proc. ir 64 proc. visų kelyje patikrintų transporto priemonių ir vairuotojų. Šešiose valstybėse narėse, t. y. Austrijoje, Belgijoje, Prancūzijoje, Liuksemburge, Maltoje ir Slovėnijoje, patikrinimai pasiskirstę atvirkščiai – daugiau patikrinta kitų šalių transporto priemonių. Kai kuriais atvejais tai galima paaiškinti tų valstybių narių dydžiu ar geografine padėtimi. Išsamūs rodikliai įtraukti į pridedamą dokumentą. Kadangi nediskriminavimas yra vienas iš pagrindinių ES sutarčių principų ir patikrinimų kelyje reikalavimų, Komisija gali nuspręsti imtis tinkamų priemonių siekdama užtikrinti vienodas sąlygas vairuotojams ir vežėjams valstybėse narėse, kuriose dažniau tikrinami jose nuolat negyvenantys vairuotojai ir vežėjai.

1.2. Patikrinimai įmonėse

Valstybėse narėse patikrintų įmonių skaičius išliko panašus. Palyginti su 20112012 m. ataskaitiniu laikotarpiu, jis išaugo maždaug 1 proc. Tačiau reikėtų atkreipti dėmesį į tai, kad į ataskaitą pirmą kartą įtraukti Kroatijos ir Suomijos duomenys. Dabartiniu ataskaitiniu laikotarpiu patikrintos 147 606 įmonės. Patikrinimų įmonėse metu visoje ES iš viso patikrinta beveik 756 000 vairuotojų. Įmonėse patikrinta daugiau kaip 34,4 mln. darbo dienų – tai rodo, kad tikrinimų skaičius padidėjo mažiau: lyginant 20092010 m. ir 20112012 m. laikotarpius padidėjimas siekė 17 proc., o dabartinį ir pastarąjį laikotarpius – 11 proc. Palyginami patikrintų įmonių duomenys rodo, kad buvo patikrinta daugiau darbo dienų, o kiti veiksniai išliko nepakitę, todėl galima daryti prielaidą, kad įmonėse atliktų patikrinimų efektyvumas gerokai padidėjo.

2. Pažeidimai

Visos valstybės narės pateikė duomenų apie aptiktus pažeidimus, tačiau duomenų išsamumas skiriasi. Ankstesniu 20112012 m. laikotarpiu nustatyta pažeidimų skaičiaus mažėjimo tendencija išliko – dabartiniu ataskaitiniu laikotarpiu, palyginti su ankstesniuoju, nustatyta 15 proc. mažiau pažeidimų. Realios vertės rodo, kad pažeidimų sumažėjo nuo 20112012 m. laikotarpiu nurodyto 3,9 mln. skaičiaus iki dabartiniu ataskaitiniu laikotarpiu nurodyto maždaug 3,3 mln. skaičiaus. Tai lėmė daug (25 proc.) mažesnis įmonėse nustatytų pažeidimų skaičius ir 7,7 proc. mažesnis kelyje nustatytų pažeidimų skaičius.

Remiantis šiuo pokyčiu galima manyti, kad socialinės teisės aktų nuostatų laikomasi geriau, kadangi nusistovėjo vykdymo užtikrinimo praktika, o vairuotojai yra labiau informuoti apie socialines taisykles. Vis dėlto teigiamas poveikis gali būti mažesnis dėl sumažėjusio (4,8 proc.) patikrintų darbo dienų skaičiaus ir kitų veiksnių, pvz., tachografų duomenų klastojimo, o tai iškreipia patikrinimo rezultatus.

Kaip matyti iš toliau pateiktos lentelės, pažeidimų kategorijų santykis išlieka panašus, palyginti su ankstesniais ataskaitiniais laikotarpiais. Šiek tiek sumažėjusį pertraukų ir vairavimo trukmės pažeidimų skaičių atsveria išaugę poilsio laiko pažeidimai, įrašų apie kitokį darbą nebuvimas ir su tachografais susiję pažeidimai.





Laikotarpis Pertraukos Poilsio laikas Vairavimo trukmė Įrašai apie vairavimo trukmę Tachografai Įrašų apie kitokį darbą buvimas / nebuvimas 2013–2014 m. 23 % 25 % 16 % 17 % 10 % 8 % 2011–2012 m. 26 % 24 % 19 % 17 % 8 % 6 % 2009–2010 m. 29 % 23 % 18 % 15 % 5 % 8 % 2007–2008 m. 30 % 25 % 20 % 14 % 10 % 1 %

1 lentelė. Kelyje ir įmonėse aptiktų pažeidimų kategorijos

3 diagrama. Kelyje ir įmonėse aptiktų pažeidimų kategorijos

Kelyje ir įmonėse aptiktų pažeidimų kategorijos atskirai apibūdintos pridedamame dokumente.

Palyginti su ankstesniu ataskaitiniu laikotarpiu, 2013–2014 m. vidutinis aptiktų pažeidimų rodiklis sumažėjo 11 proc. ir buvo lygus 2,17 pažeidimo per 100 patikrintų darbo dienų. Atrodo, kad patikrinimai įmonėse vis dar veiksmingesni nei ad hoc patikrinimai kelyje, kadangi įmonėse aptiktų pažeidimų, palyginti su aptiktais pažeidimais kelyje, rodiklis 2 kartus didesnis. Vis dėlto reikia pažymėti, kad ankstesniu ataskaitiniu laikotarpiu įmonėse aptiktų pažeidimų, palyginti su aptiktais pažeidimais kelyje, rodiklis buvo 3 kartus, o 2009–2010 m. laikotarpiu – 5 kartus didesnis. Šį pokytį iš esmės nulėmė labai sumažėję įmonėse aptiktų pažeidimų rodikliai – nuo 5,29 pažeidimo 2011–2012 m. iki 3,54 šiuo ataskaitiniu laikotarpiu. Įvairiose valstybėse narėse per 100 patikrintų dienų įmonėse aptiktų pažeidimų rodikliai labai skirtingi ir svyruoja nuo 0,02 Bulgarijoje, 0,03 Latvijoje ir Portugalijoje iki 14,01 Vokietijoje ir 7,65 Nyderlanduose.